作者：刘辰翁
词牌/韵律：六丑

paragraphs: 看东风海底，送落日、飞空如掷。
醉游暮归，怕西州堕策。
归路偏失。
记上元时节，千门立马，望金坡残雪。
素娥推下团栾辙。
塞草惊尘，河水渡楫。
悠悠雨丝风拂。
但相随断雁，时度荒泽。
回头紫陌。
梦归归未得。
憔悴江南，秋风旧客。
去年说著今日。
漫故人相命，玳筵鸣瑟。
愁汗漫、全林杯窄。
况飘泊相遇，当时老叟，梨园歌籍。
高歌为我几回阕。
似子规、落月啼乌悄，傍人泪滴。